Kvinnuráðstevna: Vit eru komin í langt í Føroyum 2016-05-23 07: 26 Dimma Í døgunum 16. til 19. vóru tingkvinnur á ráðstevnuni Women Deliver 2016 í Keypmannahavn. Hetta er fjórða altjóða ráðstevna undir hesum heitinum. Ráðstevnan verður hildin triðja hvørt ár og byggir á altjóða ráðstevnurnar undir ST, sum fyrstu ferð vóru í Meksiko í 1975. Úr Føroyum luttóku Eyðgunn Samuelsen, landsstýriskvinna í almanna- og javnstøðumálum, Sirið Stenberg, landsstýriskvinna í heilsu, orku og umhvørvi, Annika Olsen, tingkvinna fyri Fólkaflokkin, Elsebeth Mercedis Gunnleygsdóttir, tingkvinna fyri Fólkaflokkin, Kristianna Winther Poulsen, tingkvinna fyri Javnaðarflokkin, Katrin Kallsberg, tingkvinna fyri Tjóðveldi, Óluva Klettskarð, tingkvinna fyri Tjóðveldi og Sonja Jógvansdóttir, uttanflokka-tingkvinna. Tær hava í felag sent út yvirlýsing, sum ljóðar soleiðis:-Hetta arbeiði er eisini viðkomandi fyri okkum í Føroyum, bæði heima og sum partur av altjóða samfelagnum. Gerandisdagurin í altjóðagjørda samfelagnum krevur, at vit eru við í avgerðunum og menningini av altjóða gongdini. -Stríðið fyri javnstøðu, sum okkara formøður hava ført, hava vit skyldu til at halda fram við. Vit skulu duga at geva okkara yngru ættarliðum stafettina, tí at hóast vit eru komin langt í Føroyum í mun til londini í triðja heiminum, er tað framvegis eitt stórt arbeið, sum skal gerast. Og vunnin rættindi á javnstøðuøkinum kunnu skjótt missast.